Kommissionens afgørelse

af 10. august 2000

om godtagelse af tilsagn, der er afgivet i forbindelse med antidumpingproceduren vedrørende importen af rørfittings af deformerbart støbejern med oprindelse i Brasilien, Kroatien, Den Tjekkiske Republik, Forbundsrepublikken Jugoslavien, Japan, Folkerepublikken Kina, Republikken Korea og Thailand og om afslutning af proceduren vedrørende importen af den pågældende vare med oprindelse i Kroatien og Forbundsrepublikken Jugoslavien

(meddelt under nummer K(2000) 2452)

(2000/523/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1) (i det følgende benævnt "grundforordningen"), senest ændret ved forordning (EF) nr. 905/98(2), særlig artikel 8 og 9,

efter høring af det rådgivende udvalg, og

ud fra følgende betragtninger:

A. PROCEDURE

(1) Kommissionen indførte ved forordning (EF) nr. 449/2000(3) en midlertidig antidumpingtold på importen til Fællesskabet af rørfittings af deformerbart støbejern med oprindelse i Brasilien, Den Tjekkiske Republik, Japan, Folkerepublikken Kina, Republikken Korea og Thailand, hvorimod der ikke indførtes told på importen af den pågældende vare med oprindelse i Kroatien og Forbundsrepublikken Jugoslavien, da det blev fastslået, at deres markedsandele var minimale, og godtog de pristilsagn, der blev afgivet af den eksporterende producent i Den Tjekkiske Republik.

(2) Efter at have vedtaget midlertidig antidumpingforanstaltninger fortsatte Kommissionen sin undersøgelse af dumping, skade og Fællesskabets interesser. De endelige resultater og konklusioner af undersøgelsen er angivet i Rådets forordning (EF) nr. 1784/2000(4) om indførelse af en endelig antidumpingtold på importen af rørfittings af deformerbart støbejern med oprindelse i Brasilien, Den Tjekkiske Republik, Japan, Folkerepublikken Kina, Republikken Korea og Thailand.

(3) Undersøgelsen bekræftede de foreløbige resultater vedrørende skadelig dumping i forbindelse med importen af den pågældende vare med oprindelse i Brasilien, Den Tjekkiske Republik, Japan, Folkerepublikken Kina, Republikken Korea og Thailand.

B. TILSAGN

(4) Efter vedtagelsen af midlertidige antidumpingforanstaltninger afgav den eneste samarbejdsvillige eksporterende producent i Republikken Korea og en af de samarbejdsvillige eksporterende producenter i Thailand tilsagn, der kunne godtages (jf. artikel 8, stk. 1, i grundforordningen).

(5) Ifølge disse tilsagn tilbød de pågældende eksporterende producenter at sælge til mindstepriser til deres forretningsmæssigt forbundne kunder.

(6) Kommissionen fastslår, at de tilsagn, der er afgivet af de pågældende eksporterende producenter, kan godtages, da de fjerner de skadelige virkninger af dumpingen ved hjælp af mindstepriser for hver varetype og en værditold for de typer, som ikke eksporteredes til Fællesskabet i undersøgelsesperioden. De regelmæssige og detaljerede rapporter, som selskaberne forpligtede sig til at sende til Kommissionen, vil give mulighed for at føre effektiv kontrol. Endvidere er strukturen i disse eksporterende producenters salg af en sådan art, at Kommissionen finder, at risikoen for, at det aftalte tilsagn vil blive omgået, er begrænset.

(7) For at sikre effektiv overholdelse og kontrol af tilsagnet, når der indgives anmodning om overgang til fri omsætning i henhold til tilsagnet, er fritagelse for told betinget af, at der over for den relevante medlemsstats toldmyndigheder forelægges en gyldig tilsagnsfaktura, der er udstedt af den eksporterende producent, fra hvem tilsagnet er godtaget, indeholdende de oplysninger, der er opført i bilaget til forordning (EF) nr. 1784/2000. Forelægges en sådan faktura ikke, eller svarer fakturaen ikke til den vare, der frembydes for toldmyndighederne, skal der betales antidumpingtold med den relevante sats for at undgå omgåelse af tilsagnet.

(8) Hvis tilsagnet misligholdes eller trækkes tilbage, eller hvis der er grund til at antage, at tilsagnet er blevet misligholdt, kan der indføres en midlertidig eller endelig antidumpingtold i henhold til artikel 8, stk. 9 og 10, i grundforordningen.

C. AFSLUTNING AF PROCEDUREN

(9) Med hensyn til Kroatien og Forbundsrepublikken Jugoslavien blev importen af den pågældende vare med oprindelse i disse lande anset for at være ubetydelig i henhold til artikel 9, stk. 3, og artikel 5, stk. 7, i grundforordningen. Følgelig afsluttes proceduren vedrørende importen af den pågældende vare med oprindelse i disse to land -

VEDTAGET FØLGENDE AFGØRELSE:

Artikel 1

De tilsagn, der er afgivet af nedennævnte producenter inden for rammerne af antidumpingproceduren vedrørende importen af rørfittings af deformerbart støbejern med oprindelse i Brasilien, Kroatien, Den Tjekkiske Republik, Forbundsrepublikken Jugoslavien, Japan, Folkerepublikken Kina, Republikken Korea og Thailand, godtages.

>TABELPOSITION>

Artikel 2

Antidumpingproceduren vedrørende importen af rørfittings af deformerbart støbejern med oprindelse i Kroatien og Forbundsrepublikken Jugoslavien afsluttes.

Artikel 3

Denne beslutning træder i kraft dagen efter offentliggørelsen i De Europæiske Fællesskabers Tidende.

Udfærdiget i Bruxelles, den 10. august 2000.

På Kommissionens vegne

Pascal Lamy

Medlem af Kommissionen

(1) EFT L 56 af 6.3.1996, s. 1.

(2) EFT L 128 af 30.4.1998, s. 18.

(3) EFT L 55 af 29.2.2000, s. 3.

(4) Se side 8 i denne Tidende.